# SLOVENSKÁ TECHNICKÁ UNIVERZITA V BRATISLAVE

# SPRÁVA

# o činnosti Správnej rady Slovenskej technickej univerzity v Bratislave za rok 2014

Slovenská technická univerzita v Bratislave je modernou, výskumno-vzdelávacou inštitúciou. Je druhou najväčšou a druhou najstaršou univerzitou na Slovensku.

STU si aj v roku 2014 udržala pozíciu najlepšej technickej školy na Slovensku. Vyplýva to z rebríčka University Ranking By Academic Performance 2014/15, z ktorého vyplynulo, že STU je najlepšou technickou školou v SR a druhou najlepšou technikou v ČR a SR*.* Ambíciou Vedenia STU je udržať si a posilniť toto postavenie. A k tomu smerovali aj rozhodnutia a kroky prijaté v orgánoch univerzity, vrátane Správnej rady STU.

Hlavnou činnosťou univerzity je vzdelávacia činnosť. Na STU študovalo v akademickom roku 2013/2014 16 402 študentov. Štúdium v tomto akademickom roku úspešne ukončilo 4 241 absolventov, z toho na prvom stupni 1 939 absolventov, na druhom stupni 2037 absolventov a na treťom stupni 265 absolventov.

Pre vzdelávací proces na STU je charakteristická spolupráca pracovísk univerzity s priemyselnou a spoločenskou praxou. Rovnako tak spolupráca s medzinárodnými výskumnými inštitúciami a zapájanie sa do medzinárodných výskumných projektov. V roku 2014 sa na STU riešilo 274 projektov zmluvného výskumu pre priemyselnú prax a takmer 500 výskumných projektov financovaných z grantov, z čoho bolo 20 projektov 7. rámcového programu Európskej únie, vrátane iniciatívy ENIAC.

Pracovníci univerzity podali tiež v priebehu roka 2014 vyše 40 žiadostí o účasť v konzorciách projektov v rámci H2020, pričom niektoré z nich už boli bruselskou administratívou posúdené pozitívne.

**Medzi najúspešnejšie fakulty v získavaní grantov patrí Fakulta elektrotechniky a informatiky, Fakulta chemickej a potravinárskej technológie a Stavebná fakulta STU.**

Vedenie STU kladie dôraz na zapájanie študentov do výskumných projektov a hľadá cesty ako podporiť mladých vedcov na škole. Aj v uplynulom toku pokračoval úspešný Program na podporu mladých výskumných pracovníkov, v rámci ktorého v roku 2014 získalo grant na výskum 111 mladých vedcov. Rozdelili si takmer 110 tisíc eur. V roku 2013 rozšírila univerzita tento program aj o Pokračujúce projekty na podporu excelentných mladých výskumníkov. V roku 2014 bolo v rámci neho vybraných 5 najkvalitnejších žiadostí, pričom každý z vedeckých projektov bol dotovaný sumou do 3 000 €. STU takto od roku 2010 takmer strojnásobila objem finančných prostriedkov na podporu mladých výskumníkov. V roku 2014 Slovenská technická univerzita v Bratislave spustila tiež program postdoktorandských pracovných pobytov pre mladých pracovníkov do 35 rokov s cieľom pritiahnuť na univerzitu uchádzačov z prostredia mimo STU. Vypísaných a obsadených bolo 5 tém.

Univerzita odmeňuje tiež významné publikačné aktivity, predovšetkým články v prestížnych vedeckých časopisoch s vysokým impakt faktorom. A rovnako každý rok vyhlasuje anketu o titul Vedec roka STU a Mladý vedecký pracovník STU.

V oblasti investícií bolo prioritou pokračovanie v projektoch Univerzitných vedeckých parkov v Bratislave a Trnave.

V rámci projektov univerzita obnovuje budovy a vedecké laboratória, ktoré zariaďuje špičkovými prístrojmi. Niektoré pracoviská budú unikátne v európskom rozmere, čo umožní zintenzívniť spoluprácu domácich výskumných tímov s medzinárodnými tímami. V roku 2014 prebiehali rekonštrukčné práce na FA, SjF, SvF a FCHPT, na začiatku roka 2015 spustila STU aj rekonštrukciu budovy FEI.

Prostredníctvom verejných obstarávaní boli obstarané a postupne dodávané prvé prístroje do laboratórií na fakultách.

Pre vedenie univerzity však je dôležité zatraktívniť nielen prostredie, v ktorom sa študenti venujú vzdelávaniu a výskumu, ale aj prostredie, kde trávia voľný čas. Preto univerzita pokračovala v rozsiahlej obnove internátov**. Na jednotlivých internátoch sa postupne obnovujú strechy, fasády a rekonštruujú sa celé izby.**

**Prioritou vedenia Slovenskej technickej univerzity v Bratislave bolo v posledných dvoch rokoch zlepšenie a zjednotenie patentovej politiky. Po prijatí novej smernice rektora** "*Ochrana a správa práv priemyselného vlastníctva na STU*" a zriadení špecializovaného pracoviska Know-how centra STU – Kancelária spolupráce s praxou, nastali v tejto oblasti zlepšenia. Na Úrad priemyselného vlastníctva bolo podaných viac ako 20 patentových prihlášok a prihlášok úžitkových vzorov.

Podpora transferu technológií do praxe prinášala výsledky v podobe start-up a spin-off firiem. V rámci univerzity pôsobilo 6 spin-off spoločností a v Univerzitnom technologickom inkubátore v roku 2014 pribudli 4 nové spoločnosti v start-up kancelárii.

Univerzita v  oblasti transferu technológií získala aj významné ocenenie - Cenu NITT 2014 v kategórii Najlepšie realizovaný transfer technológií (za technológiu na zvýšenie cetánového čísla dieselových a biodieselových palív).

Správa o činnosti Správnej rady STU (ďalej len SR STU) za rok 2014 informuje aj o prerokovávaných a schválených materiáloch, uzneseniach a záveroch. V roku 2014 sa uskutočnili dve zasadnutia SR STU, a to dňa 11.06.2014 a dňa 20.11.2014.

***Zasadnutie Správnej rady STU dňa 11. 06. 2014***

**Zhrnutie:**

Zasadnutie bolo realizované na Fakulte informatiky a informačných technológií STU, ktoré bolo

v závere spojené s krátkou obhliadkou nových priestorov.

Na zasadnutí bolo prítomných 11 členov SR, ospravedlnili sa 3 členovia.

|  |  |  |  |
| --- | --- | --- | --- |
|  | **Meno a priezvisko** | **Prítomný** | **Neprítomný** |
|  | doc. RNDr. Milan Ftáčnik, CSc. | x |  |
|  | Dr. h. c. Ing. Jozef Uhrík, CSc. | x |  |
|  | doc. Ing. Peter Mihók, CSc. |  | x - ospravedlnený |
|  | Ing. Vladimír Slezák |  | x - ospravedlnený |
|  | Ing. Ján Király | x |  |
|  | Ing. Matej Korec | x |  |
|  | Ing. Zsolt Lukáč | x |  |
|  | doc. Ing. Ľubomír Harach, CSc. | x |  |
|  | doc. Ing. Jozef Dický, PhD. | x |  |
|  | Ing. Michal Ondruška |  | x - ospravedlnený |
|  | Ing. Miroslav Havlík | x |  |
|  | JUDr. Anton Ondrej, MBA | x |  |
|  | Ing. Igor Vida | x |  |
|  | Ing. arch. Juraj Šujan | x |  |

1/ Správna rada STU prerokovala a zobrala na vedomie

* Správu o činnosti Správnej rady STU za rok 2013, ktorá sumarizovala informácie o zasadnutiach, odporúčaniach k činnosti a súpis rozhodnutí Správnej rady STU za rok 2013.
* Výročnú správu o hospodárení STU za rok 2013, ktorá sumarizovala finančnú a majetkovú situáciu univerzity, hospodárnosť pri nakladaní s finančnými prostriedkami zo štátneho rozpočtu, ako aj vlastnými prostriedkami univerzity. Prezentované výsledky zahŕňali hospodárenie všetkých súčastí univerzity.
* Výročnú správu o činnosti STU za rok 2013, ktorá zahŕňala najdôležitejšie udalosti univerzity, vzdelávaciu činnosť, výskumnú, umeleckú a ďalšiu tvorivú činnosť, výsledky v oblasti rozvoja vysokej školy, medzinárodnej spolupráce a v oblasti financií.
* Výrok audítora k účtovnej závierke, ktorý preukázal, že účtovná závierka vyjadruje objektívne vo všetkých významných súvislostiach finančnú situáciu STU k 31.12.2013, a že výsledky jej hospodárenia sú v súlade so zákonom o účtovníctve.
* vyhodnotenie plnenia plánu činností na zabezpečenie plnenia Dlhodobého zámeru STU v roku 2013,
* informáciu o pláne činností na zabezpečenie plnenia Dlhodobého zámeru STU v roku 2014,
* zámer zhodnotiť časti pozemkov na Bočnej a Technickej ulici na Trnávke v Bratislave, čo vyplynulo z potreby riešiť environmentálne, právne a finančné otázky spojené s využitím pozemkov,
* návrh opatrení na zníženie energetickej náročnosti budov STU.

2/ Správna rada STU diskutovala o aktuálnych témach na STU.

K tým najvýznamnejším patrili:

* výsledky hodnotenia ARRA
* získanie DS Label, doplnok k diplomu
* podpísaná zmluva Erasmus – pokračovanie mobilít študentov a učiteľov v nasledujúcom programovacom období EU 2014-2020
* informácia o zapájaní sa do programu EU Horizont 2020 (podaných 27 projektov, 15 v príprave)
* príprava rozpočtu STU – rozpis dotácie
* výsledky vnútorných kontrol hospodárenia súčastí (explicitne o výsledku kontroly na FEI STU bude rektor informovať na nasledujúcom zasadnutí Správnej rady STU), zámena finančných prostriedkov medzi súčasťami
* podanie spisu Komplexnej akreditácie

V krátkosti tiež informoval o ďalších nových alebo aktualizovaných vnútorných predpisoch:

* kritériá na menovanie docentov a profesorov STU
* nová patentová politika
* vnútorný systém kvality
* postup pri zakladaní spin-off spoločností
* štatúty fakúlt
* študijné poriadky fakúlt
* organizačné poriadky súčastí a ich dodatky (UZ ŠDaJ, UZ Gabčíkovo...)
* interné grantové programy (projekty mladých, pokračujúce projekty mladých, súťaž o postdoktorandské miesta)

3/ Podpredseda Správnej rady predniesol návrh na priznanie odmeny rektorovi STU s príslušným

odôvodnením.

***Súpis uznesení zo zasadnutia Správnej rady STU zo dňa 11. 06. 2014***

**UZNESENIE: 1.1/2014-SR**

Správna rada STU berie na vedomie informáciu o stave plnenia uznesení.

(Hlasovanie: za – 11, proti – 0, zdržal sa – 0)

**UZNESENIE: 1.2/2014-SR**

Správna rada STU schvaľuje Správu o činnosti Správnej rady STU za rok 2013 a ukladá

tajomníčke Správnej rady doručiť jeden exemplár správy na MŠVVaŠ SR a zverejniť

predmetnú správu na internetovej stránke STU.

(Hlasovanie: za – 11, proti – 0, zdržal sa – 0)

**UZNESENIE: 1.3/2014-SR**

Správna rada STU berie na vedomie Výročnú správu o činnosti STU za rok 2013 a oceňuje

výsledky, ktoré škola v minulom roku dosiahla.

(Hlasovanie: za – 11, proti – 0, zdržal sa – 0)

**UZNESENIE: 1.4/2014-SR**

Správna rada STU berie na vedomie Výročnú správu o hospodárení STU za rok 2013 a oceňuje, že celkový výsledok hospodárenia je kladný.

(Hlasovanie: za – 10, proti – 0, zdržal sa – 0)

**UZNESENIE: 1.5/2014-SR**

Správna rada STU berie na vedomie Výrok audítora k účtovnej závierke a žiada predložiť

kompletnú správu audítora na ďalšie zasadnutie Správnej rady STU.

Z: rektor STU

T: jeseň 2014

(Hlasovanie: za – 11, proti – 0, zdržal sa – 0)

**UZNESENIE: 1.6/2014-SR**

Správna rada STU berie na vedomie informáciu o vyhodnotení plnenia plánu činností na

zabezpečenie plnenia Dlhodobého zámeru STU v roku 2013.

(Hlasovanie: za – 11, proti – 0, zdržal sa – 0)

**UZNESENIE: 1.7/2014-SR**

Správna rada STU berie na vedomie informáciu o pláne činností na zabezpečenie plnenia

Dlhodobého zámeru STU v roku 2014.

(Hlasovanie: za – 11, proti – 0, zdržal sa – 0)

**UZNESENIE: 1.8/2014-SR**

Správna rada STU berie na vedomie informáciu o zámere zhodnotiť časti pozemkov STU na Bočnej a Technickej ulici na Trnávke v Bratislave vrátane návrhu opatrení.

(Hlasovanie: za – 11, proti – 0, zdržal sa – 0)

**UZNESENIE: 1.9/2014-SR**

Správna rada STU berie na vedomie návrh opatrení na zníženie energetickej náročnosti budov STU s pripomienkami. Žiada materiál doplniť o očakávania energetických úspor, resp. iné prínosy.

Z: rektor STU

T: jeseň 2014

(Hlasovanie: za – 11, proti – 0, zdržal sa – 0)

**UZNESENIE: 1.10/2014-SR**

Správna rada STU berie na vedomie informácie o aktuálnych témach na STU a oceňuje pozitívne výsledky hodnotenia ARRA súčastí STU v roku 2013.

(Hlasovanie: za – 11, proti – 0, zdržal sa – 0)

**UZNESENIE: 1.11/2014-SR**

Správna rada STU v súlade s §41 ods. 5 Zákona o VŠ v platnom znení schvaľuje rektorovi STU, prof. Ing. Robertovi Redhammerovi, PhD., mimoriadnu odmenu z dotačných prostriedkov za osobný prínos v posilňovaní pozície STU v rámci kompatibility vzdelávania s európskym štandardom a za pokračujúcu úspešnú implementáciu dvoch projektov Univerzitných vedeckých parkov a mimoriadnu odmenu zo zdrojov podnikateľskej činnosti za osobný prínos na výraznom náraste objemu a ziskovosti podnikateľskej činnosti STU.

(Hlasovanie: za – 11, proti – 0, zdržal sa – 0)

Predseda správnej rady navrhol zrealizovať neformálne stretnutie členov správnej rady k zmenám,

resp. novele zákona o VŠ. Na túto tému sa diskutovalo v dňoch 24.07.2014 a 04.09.2014.

***Zasadnutie Správnej rady STU dňa 20. 11. 2014***

**Zhrnutie:**

Na zasadnutí bolo prítomných 11 členov SR, ospravedlnili sa 3 členovia.

|  |  |  |  |
| --- | --- | --- | --- |
|  | **Meno a priezvisko** | **Prítomný** | **Neprítomný** |
|  | doc. RNDr. Milan Ftáčnik, CSc. | x |  |
|  | Dr. h. c. Ing. Jozef Uhrík, CSc. | x |  |
|  | doc. Ing. Peter Mihók, CSc. |  | x - ospravedlnený |
|  | Ing. Vladimír Slezák | x |  |
|  | Ing. Ján Király | x |  |
|  | Ing. Matej Korec | x |  |
|  | Ing. Zsolt Lukáč | x |  |
|  | doc. Ing. Ľubomír Harach, CSc. | x |  |
|  | doc. Ing. Jozef Dický, PhD. | x |  |
|  | Ing. Michal Ondruška | x |  |
|  | Ing. Miroslav Havlík |  | x - ospravedlnený |
|  | JUDr. Anton Ondrej, MBA | x |  |
|  | Ing. Igor Vida |  | x - ospravedlnený |
|  | Ing. arch. Juraj Šujan | x |  |

1/ Správna rada STU schválila

* rozpočet STU na rok 2014, ktorý vychádzal z návrhov rozpočtov jednotlivých súčastí STU – fakúlt, univerzitných pracovísk a účelových zariadení STU,
* prehodnotenie podmienok pôžičky SvF STU použitej na „Obnovu obvodového plášťa budovy – blok C + spojovací blok“ v kontexte preukázateľných energetických úspor a v kontexte aktuálnych možností generovania iných vlastných príjmov
  + prehodnotenie podmienok pôžičky SvF STU v uvedenom znení bolo schválené Akademickým senátom STU dňa 30.06.2014 uznesením č. 27.3/2014.

2/ Správna rada STU dala predchádzajúci súhlas s uzavretím Zmluvy o zriadení vecných bremien

Západoslovenská distribučná, a. s.

Žiadosť o predchádzajúci písomný súhlas bol schválený Akademickým senátom STU dňa 20.10.2014 uznesením 28.3/2014. Členovia správnej rady sa vyjadrili, že ide o bežné riešenie situácie a teda zriadenie vecného bremena považujú za štandardnú záležitosť.

3/ Správna rada STU diskutovala o aktuálnych témach na STU.

K tým najvýznamnejším patrili:

* voľby kandidátov na dekanov a prebiehajúce voľby kandidáta na rektora
  + vo voľbách kandidátov na dekanov boli úspešní:
    - MTF STU – prof. Dr. Ing. Jozef Peterka
    - FA STU – doc. Ing. arch. Ľubica Vitková, PhD. (v poradí 2. funkčné obdobie)
    - FEI STU – prof. Dr. Ing. Miloš Oravec
    - SjF STU – doc. Ing. Branislav Hučko, PhD.
  + voľby na SvF a FCHPT STU budú prebiehať v najbližších dňoch
* v rámci komplexnej akreditácie v dňoch 22. - 24. 10. 2014 prebehla návšteva pracovných skupín akreditačnej komisie na fakultách STU
* dňa 8.12.2014 pripravujeme návštevu ministra školstva na STU
* noví štátni tajomníci MŠVVaŠ SR **Juraj Draxler a Vladimír Kováčik navštívili STU v dňoch 6.11.2014 a 31.10.2014**
* 28.10.2014 rektor STU prevzal značku DS Label
* 10.9.2014 sa uskutočnilo slávnostné zahájenie výstavby 2. etapy budovania Univerzitného vedeckého parku Cambo STU
* v dňoch 10.-11.10.2014 sa uskutočnilo stretnutie 4TU v Budapešti
* dňa 9.9.2014 prebehlo slávnostné otvorenie EAI officu
* dňa 26.9.2014 sa uskutočnilo podujatie Noc výskumníkov
* v rámci Horizontu 2020 STU podala 41 projektov + je otvorená špecifická výzva ERA Chairs

K výnimočným uskutočneným udalostiam patrili aj novinky a podujatia:

* nové promovideo „Nebuď bábovka – neboj sa techniky. Študuj na STU“ bolo prvýkrát predstavené na veľtrhu pomaturitného vzdelávania Akadémia - Vapac 2014, STU sa zúčastnila aj veľtrhov Gaudeamus Nitra a Gaudeamus Brno
* dňa 17.11.2014 sa uskutočnil Hokejový turnaj univerzít 2014 – STU skončila na peknom 2. mieste
* dňa 18.11.2014 rektor na podujatí organizovanom STU pod názvom „25 rokov od Nežnej“ ocenil najlepších študentov a športovcov STU

4/ Správna rada STU zobrala na vedomie informatívnu správu o predpoklade energetických úspor po rekonštrukciách a zateplení budov STU.

5/ Predseda SR predniesol návrh na priznanie odmeny rektorovi STU s príslušným odôvodnením.

***Súpis uznesení zo zasadnutia Správnej rady STU zo dňa 20. 11. 2014***

**UZNESENIE: 2.1/2014-SR**

Správna rada STU berie na vedomie informáciu o stave plnenia uznesení a schvaľuje zmenu

termínu uznesenia 2.11/2013-SR

(Hlasovanie: za – 11, proti – 0, zdržal sa – 0)

**UZNESENIE: 2.2/2014-SR**

Správna rada STU schvaľuje Rozpočet STU na rok 2014.

(Hlasovanie: za – 11, proti – 0, zdržal sa – 0)

**UZNESENIE: 2.3/2014-SR**

Správna rada STU schvaľuje zmenu podmienok pôžičky Stavebnej fakulty STU v zmysle

predloženého materiálu a súhlasí s tým, že časť pôžičky SvF vo výške 2.838.582,-€ bude

považovaná za nenávratný príspevok STU z účtu predaja majetku.

(Hlasovanie: za – 11, proti – 0, zdržal sa – 0)

**UZNESENIE: 2.4/2014-SR**

Správna rada STU dáva predchádzajúci písomný súhlas s návrhom rektora na uzavretie Zmluvy o zriadení vecných bremien na pozemku vo vlastníctve STU, parc. č. 1484/1, katastrálne územie Trnava, obec Trnava, okres Trnava, zapísaný na liste vlastníctva č. 4447 vedenom Okresným úradom Trnava (ďalej len „pozemok“), na dobu neurčitú, bezodplatne, v prospech oprávneného z vecných bremien: Západoslovenská distribučná, a. s., Čulenova 6, Bratislava, IČO: 36 361 518, obsahom ktorého je povinnosť povinného (STU) ako vlastníka v budúcnosti zaťaženého pozemku strpieť výkon vecných bremien uvedených v článku 4 bod 4.1 priloženého návrhu Zmluvy o zriadení vecných bremien.

(Hlasovanie: za – 11, proti – 0, zdržal sa – 0)

**UZNESENIE: 2.5/2014-SR**

Správna rada STU berie na vedomie informácie o aktuálnych témach na STU.

(Hlasovanie: za – 11, proti – 0, zdržal sa – 0)

**UZNESENIE: 2.6/2014-SR**

Správna rada STU žiada rektora predložiť krátku správu o stave projektov financovaných zo štrukturálnych fondov EÚ (ich čerpanie, priebeh realizácie) ako súčasť vyhodnotenia činností STU za rok 2014.

Z: rektor STU

T: jar 2015

(Hlasovanie: za – 11, proti – 0, zdržal sa – 0)

**UZNESENIE: 2.7/2014-SR**

Správna rada STU berie na vedomie očakávania a odhad energetických úspor budov STU.

(Hlasovanie: za – 10, proti – 0, zdržal sa – 0)

**UZNESENIE: 2.8/2014-SR**

Správna rada STU v súlade s §41 ods. 5 Zákona o VŠ v platnom znení schvaľuje rektorovi STU, prof. Ing. Robertovi Redhammerovi, PhD., mimoriadnu odmenu z dotačných prostriedkov za osobný prínos v príprave a koordinácii procesu komplexnej akreditácie STU a mimoriadnu odmenu zo zdrojov podnikateľskej činnosti za osobný prínos na výraznom náraste podnikateľských a výskumných projektov STU.

(Hlasovanie: za – 10, proti – 0, zdržal sa – 0)

V zmysle zákona č. 131/2002 Z. z. o vysokých školách, § 41, ods. (7) – Správna rada verejnej vysokej školy najmenej raz ročne vypracúva a zverejňuje na webovom sídle verejnej vysokej školy správu o svojej činnosti. Podporuje posilňovanie väzby verejných vysokých škôl a spoločnosti. Uplatňuje a presadzuje verejný záujem v činnosti verejných vysokých škôl, najmä v súvislosti s využívaním jej majetku a finančných prostriedkov poskytnutých verejnej vysokej škole štátom.

Správa o činnosti Správnej rady STU za rok 2014 informuje o prehľade najdôležitejších udalostí, prerokovávaných a schválených materiáloch, uzneseniach a záveroch. Správna rada na svojich zasadnutiach dáva podnety a stanoviská k činnosti, ako aj odporúčania pre Vedenie Slovenskej technickej univerzity v Bratislave.

Bratislava, 29.09.2015

doc. RNDr. Milan Ftáčnik, CSc.

predseda Správnej rady STU